Ņemot vērā esošo epidemioloģisko situāciju saistībā ar Covid-19 izplatības riskiem un to, ka sociālās aprūpes institūcijās (turpmāk - SAC) atrodas cilvēki, kuriem ir augsts veselības traucējumu un komplikāciju risks inficējoties ar Covid-19, ir svarīgi maksimāli agrīni atklāt Covid-19 saslimšanas gadījumus šajās iestādēs. Tādēļ Veselības ministrija ir rosinājusi veikt SAC klientu un darbinieku laboratorijas skrīningu, aptverot pēc iespējas plašāku personu loku (gan ar saslimšanas pazīmēm, gan bez slimības pazīmēm).

Lai nodrošinātu profesionālu un kvalitatīvu testēšanu uz Covid-19, paraugu noņemšanā uz Covid-19 un to nogādāšanā izmeklēšanai uz laboratoriju ir iesaistīts Neatliekamās medicīniskās palīdzības dienests (turpmāk - NMPD). Lai vienotos par paraugu noņemšanas organizēšanu konkrētā SAC, NMPD pārstāvis sazināsies ar SAC atbildīgo personu. Tādēļ aicinām sadarboties ar NMPD un atbalstīt tā darbinieku pūles organizēt efektīvāko paraugu noņemšanu un, respektējot NMPD darba laika organizāciju, rast iespēju konkrētā dienā, kad notiek paraugu noņemšana uz Covid-19, pagarināt SAC darba laiku, lai NMPD darbinieki vienas dienas laikā varētu pabeigt darbu ar konkrēta SAC klientiem un darbiniekiem.